Mélyen tisztelt Nemzeti Színház Társulata!

Ezúton szeretném kérvényezni színdarabom, a Csongor és Tünde bemutatását az Önök intézményében. Kérésem okait alábbi soraimban tüntetem fel.

Véleményem szerint, darabom bemutatása a deákokra ösztönző hatással volna, mivel itten egy új világ nyílhatna meg nem csak a fiatalok, hanem az idősb társaik előtt is. A fantázia végtelen világát s lehetőségeit tudnák feltárni, hol minden lehetséges, és ahol az álmok igenis valóra válnak. Nem szabad feladni, akármi is jön közbe, mivelhogy mindig lesznek, akik ellened dolgoznak, akik a vesztedet akarják, de nem szabad elfelejteni, hogy melletted is állnak, veled futnak, és végig támogatnak, amíg eléred a célod; a boldogságot. A darabon keresztül megláthatnák, hogy sem a tudás, sem a hatalom, sem a pénz nem vezet jóra; hogy az ember nem lesz tőle értékesebb vagy jobb. Hiszen mit ér mindez, ha nincs, aki mellettünk álljon jóban-rosszban, ha nincs senki, akivel megoszthatnánk vagyonunkat, tudásunkat-ha nincs senki, aki szeressen minket?

Továbbá ha valaki más szemén keresztül látnák a színdarabot, tán eredményesebben tudnák az olvasók feldolgozni eme művet, jobban megértenék a cselekményt és a történet varázslatos szálait, így még hatalmasb hatással lehetne reájuk. Vannak olyan személyek, kik csekélyebb fantáziával rendelkeznek; a darab színpadra vivése segíthetne nekik elképzelni, milyen is lehet a természetfölötti világ. Mert mint tudva levén, a természetfölötti világ is tele van küzdelemmel; a jó és a gonosz szüntelen tusájával. Bizony, a szerelem olykor viszontagságos, semmi nem megy úgy, mint a karikacsapás, de egy kis küzdelemmel és akarattal minden véghez vihető.

A karakterek is rendelkeznek számos hibával s hiányossággal, de jószívűségük, kitartásuk s jókedvük eljuttatja őket a célig. A nézők tanulhatnának ezekből, hogy ne legyenek oly naivak és hiszékenyek, mert nem minden s mindenki akarhat jót. Ha pedig tudják, hogy valaki ártani akar nekik, az elől nem menekülni kell, nem meghunyászkodni, hanem bizony felállni, kiállni s harcolni.

Volna egy-két javaslatom a szereplők kiválasztásához is. Az ötlött eszembe, mivel Tünde karaktere tündéri, angyalias, a leány is lehetne bájos, csinos és kedves, hiszen ha ezek a tulajdonságok alapvetően megtalálhatóak benne, sokkal természetesb és élvezetesb lesz játéka. Csongor legyen külsőleg daliás, jó kiállású, ha úgy adódik, jóképű. Legyen meg benne a hajlam a hősiességre, a tettrekészségre, s játékában ki tudja fejezni bátorságát. Ilma lehetőleg jó kedélyű, vidám s barátságos, asszonyos alkatú legyen, míg Balga vicces, kicsit esetlen, lehetőleg ne sovány, látszódjon rajt hogy tényleg hiányolja hitvesét. S végül Mirígy a legcsúnyábban felöltöztethető öregasszony legyen, kin meglátszódott az idő oly csúf vasfoga. Jó volna, ha szívből tudna oly ördögien kacagni mintha tényleg maga a sátán hű s gonosz szolgája lenne. A három kis ördög nagyon hasonlítson egymásra, látszódjon, hogy egyazon „fészek” szülöttjei. Véleményem szerint, ha a szereplők tökéletesen beleélik magukat szerepükbe, az egész előadás képes lesz elrugaszkodni eme földi valóságtól.

Jómagam nem igazán bővülködik a modern kor eszközeiben s felszereltségei egy jelen színpadnak nagy része ismeretlen számomra. Ezért tisztelettel kérem, hogy semmiféle aktuális kommunikációs eszköz ne kapjon helyet a színen (természetesen a szükséges dolgokat a sikeres előadáshoz igencsak ajánlanám, példának okáért, a mostani megvilágítás sokkalta jobban tetszetős és igényesb, mint 100-200 évvel ezelőtt). Egyes kosztüm, vagy a szellemesség (poén, ha jól értesültem a mai fiatalok szóhasználatáról) is lehetne modernkori. Remélem, megértik, hogy nem repesek, sőt, idegenkedek a 21. század teknikájától (bocsássanak meg, ha félrebetűzöm).

Levelemet végtelen tiszteletem és határtalan megbecsülésem kifejezésével zárom. Óriási örömöt éreznék, ha látnám szívemnek kedves Csongor és Tündémet a színpadon, megelevenítve.

Őszinte tisztelettel,

Vörösmarty Mihály